Գրական շուկայի ո՜վ դուք խղճուկ խաբեբաներ և երեք գրոշանոց կարիերիստներ, ինչո՞ւ չեք ուզում հասկանալ, որ փառքը օդապարիկով թռիչք չէ և ոչ էլ թիթեռ, որ ցանցով բռնես ու դնես լուցկու տուփի մեջ։ Մի՞թե կարելի է փառքը գնել կամ վաճառել գրական շուկայում։ Մի՞թե կարելի է արվեստն ու գրականությունը վանդակել ու դնել գրպանում՝ դրամապանակի մեջ, մի՞թե կարելի է ոչնչացնել գարնան ծաղիկների անմեղությունն ու բույրը արշալույսների։ Մի՞թե կարելի է սպանել ծխնելույզների ու ասֆալտների գորշ ծուլությունից շատ վեր՝ արծիվների վեհ ճախրանքն ու նրանց թևերի երաժշտությունը բարձր կապույտներում, մի՞թե կարելի է ցամաքեցնել եղյամը դաշտերի ու պոկել միակ վարդը Փոքրիկ իշխանի։